עיצוב מטבחים הוא תחום עצום ומרתק, שיכול להשפיע על המטבח שלכם מהקצה אל הקצה . תכנון נכון של המטבח יכול ליצור עבורכם סביבת עבודה נוחה ומעוצבת שפשוט כיף לבשל בה. אז לפני שאתם מתחילים בעבודה - הכנו עבורכם את המדריך המלא לעיצוב מטבחים.
השלב הכי חשוב בעיצוב מטבחים הוא אבחון מחודש ונכון של החלל. אם אתם רוצים לשנות את המטבח שלכם, או אפילו לעצב אותו מחדש, כנראה שלא תרצו לחזור על הטעויות הקודמות. לכן, אל תגיעו עם תפיסות מוקדמות לעיצוב המטבח שלכם.
כשאתם מזמינים מעצב, תנו לו להגיע עם הידע המקצועי לעיצוב המטבח האידיאלי עבורכם. אל תנסו להציע לו פתרונות. השאירו את הבית בדיוק כמו שהוא – מעצב מקצועי יידע לקלוט בדיוק את הבעיות הקיימות במטבח ואת הצרכים שלכם. העטים שלכם מפוזרים על השיש וערימת הכלים קורסת בכיור? אל תנסו להרשים את המעצב הבנה אמיתית של המצב היומיומי שלכם תעזור למעצב להבין את הצרכים שלכם ולהתאים עבורכם את הפיתרון האידיאלי, החל מפתרונות אחסון שונים ועד לשבירת קיר (!) כדי להגדיל את חלל המטבח.
עיצוב מטבח הוא השקעה גדולה וחד-פעמית; היו כנים עם המעצב ואפשרו לו לתכנן את המטבח לצרכים האמיתיים שלכם כדי שיוכל לשמש אתכם לעוד שנים ארוכות. עם זאת, חשוב שבתהליך יהיה תיאום הדדי – כמו שאתם מקשיבים למעצב, המעצב חייב להקשיב לכם. עבודה עם מעצב שאינו קשוב לרצונות הלקוח תלווה בתחושה תמידית של – "אולי אפשר היה לעשות אחרת.." בחנו שהעבודה אכן נעשית בתיאום מלא, ובהפריה הדדית של רעיונות ורצונות.
לפני שהמעצב מתחיל בעבודה, חשוב שתגדירו יחד באיזה סגנון אתם מעוניינים לעצב את המטבח שלכם. מעצב מקצועי ידאג להראות לכם תיק עבודות כדי לאבחן לאיזה סגנון אתם מתחברים יותר. מודרני, כפרי, פשוט ונקי או אקלקטי – בחירת סגנון המטבח תשפיע על העיצוב שלו ועל בחירת החומרים.
גם פרטים קטנים יותר מומלץ לדעת בשלב זה – האם אתם אוהבים אי למטבח? האם אתם מעדיפים מטבח פתוח או סגור? האם אתם משאירים את מכשירי החשמל הישן שלכם או מחליפים אותם בחדשים? כל אלו יעזרו למעצב לתכנן את המידות ואת המטבח בצורה האידיאלית.
לאחר שהמעצב עשה עבודת תחקיר מקיפה על הצרכים וההעדפות שלכם במטבח, הגיע הזמן ליישם את המסקנות לתכנית מפורטת . זה השלב שבו הבעיות שהמעצב איתר אצלכם במטבח הופכים לפתרונות שימושיים. קליפות הבצל על הרצפה הופכות למגירת ירקות, ערימות הכלים לכיור מוגדל והבלגן על השיש למגירת פיצ'יפקס. תכנון המטבח בצורה מדויקת והקפדה על פתרונות אחסון נוחים ושימושיים הם קריטיים לעיצוב המטבח. עיצוב מטבח נכון יחלק עבורכם את המטבח לאזורים נוחים ושימושיים – איזור עבודה, איזור בישול, איזור אחסון ואחסון מזון ועוד.
"השילוש הקדוש" של המעצבים בעיצוב מטבחים הוא מקרר, כיור וכיריים. על פי המשולש הזה מתכננים המעצבים את המיקום של הדברים במטבח. למשל: את הכיריים עדיף להרחיק מחלון, קיר או ארון כדי למנוע סכנה של שריפה. בין קודקודי המשולש חשוב לתכנן מספיק משטחי עבודה, שיאפשרו איזור עבודה נוח.
מעצב מקצועי יכין עבורכם מספר תוכניות חלופיות. הסיבה היא שאף תוכנית לא תוכל להכיל בתוכה את כל הצרכים והפרטים הדרושים. לכן, מעצב מקצועי יציע לכם מספר חלופות, שכל אחת מהן מדגישה מימד אחר ומענה טוב יותר לצורך מסוים. בשלב זה, מדובר בתכנית שהיא מעין "מבט-על" על המטבח ומציגה אופציות שונות של העמדת הריהוט בחלל המטבח.
לאחר שבחנתם יחד עם המעצב את החלופה האידיאלית ובחרתם את תכנית המטבח שלכם, המעצב מכין תכנון מפורט של המטבח: החל מתכניות הנגרות וכמות התאורה, ועד למספר השקעים. כמובן שגם את החומרים שישמשו לעיצוב המטבח צריך לבחור עכשיו.
1. פלטות סנדוויץ' – לא, לא מדובר במנה של מקדונלד'ס . סנדוויץ' בעגה הנגרית הוא בעצם שכבות עץ מודבקות. לוח הסנדוויץ' נחשב ללוח חזק ועמיד במיוחד, בעיקר מפני רטיבות, שכן שכבות העץ הדחוסות מקשות על מעבר המים.
2. סיבית דחוסה – סיבית דחוסה היא בעצם שבבי עץ מעורבבים עם דבק. היתרון של הסיבית הדחוסה הוא שהיא זולה יותר מפלטות סנדוויץ'. החיסרון שלה הוא שהיא עמידה הרבה פחות ללחות – מים יכולים לחלחל אליה ולגרום להתנפחות של החומר.
1. עץ מלא – לפני שאתם בוחרים להשתמש בעץ מלא עבור דלתות הארונות, חשוב להבין שעץ הוא חומר טבעי. משמע: חי, נושם ובועט . לעץ טבעי, שאינו עובר תהליך של עיבוד, יש תהליכים רבים של תזוזה כתוצאה משינויי מזג האוויר והוא מושפע מאוד מחום, קור ולחות. תהליכי התזוזה של העץ עלולים לגרום, בין היתר, להתעקמות של העץ (או במקרה שלכם, דלת במטבח ש"מקבלת בטן") או להופעת סדקים.
2. פלטות MDF – MDF הוא חומר שעשוי משילוב של שבבי קרטון ודבק. פלטות ה-MDF מתאימות במיוחד לבניית דלתות של ארונות כיוון שהן ישרות, שומרות על עובי אחיד ונוחות מאוד לעבודה.
1. גמר פורמייקה – פורמייקה היא חומר סינתטי עמיד מאוד, שעשוי מדבק וקרטון שעברו עיבוד. הפורמייקה היא חומר מאוד פרקטי: היא חזקה, עמידה למכות וזולה. לכן, אם יש לכם ילדים שעושים שיעורי נהיגה על הבימבה במטבח, זו הבחירה הנכונה בשבילכם . לעומת זאת, הפורמייקה נחשבת לפחות יפה (למרות שקיים היום מגוון רחב של פורמייקות יפות), וקשה להתקין בה ידיות מעוצבות.
2. גמר צבע (בתנור) – גמר צבע הוא למעשה צביעה של הדלת בהתזה. גימור של צבע נראה אמנם יוקרתי יותר, אך הוא עמיד הרבה פחות – הצבע פגיע למכות, ויש לו נטייה להתקלף.
3. חיפוי זכוכית לארונות – חיפוי זכוכית הוא ציפוי חיצוני של זכוכית על ארונות המטבח.
פרזול למטבח - מה חשוב לבדוק?
נגר או חנות מטבחים?
בשלב זה, כדאי שתחליטו עם מי אתם עובדים – נגר או חנות מטבחים. מצד אחד, אפשרויות העיצוב אצל נגר יהיו בדרך כלל מגוונות הרבה יותר. בניגוד לחברת מטבחים, הנגר לא עובד לפי מידות ועיצובים מסוימים, ולכן יהיה נגיש יותר לרצונות הייחודיים שלכם. אם אתם מעוניינים בפרטים מורכבים או כאלו שחורגים מהסטנדרט במטבח שלכם, בחירה בנגר תאפשר לכם התאמה אישית מלאה יותר.
מצד שני, בחנות מטבחים, שלא כמו אצל נגר, קיימת תצוגה גדולה של מטבחים. אתם יכולים לראות בעיניים, לגעת ולחוות איך הולך להיראות המטבח שלכם "על אמת". מעצבים מסוימים מעדיפים לעבוד עם חנות מטבחים גם מהסיבה שברשת חנויות מסודרת תמיד יהיה לאן לפנות כאשר מתעוררת בעיה. בחנויות מטבחים קיימים יותר אנשי מקצוע שיהיו זמינים להגיע אליכם לתיקון במקרה של תקלה, ולרוב מסגרת האחריות על המטבח נרחבת יותר. בנוסף, חלק מהנגרים, בניגוד לחנויות מטבחים, לא עוסקים רק במטבחים, ולכן הם אינם מתמחים בשלל האפשרויות והחידושים הקיימים בשוק.
אבל בין אם החלטתם לעבוד עם נגר או עם חברת מטבחים, אנו ממליצים להגיע לתצוגות של חברות מטבחים. בעיצוב המטבח שלכם תוכלו להיעזר במי שתרצו, אבל רק בתצוגה תוכלו לבחון פרזולים, אפשרויות שונות של מגירות ופתרונות אחסון, ורעיונות של אלמנטים שלא חשבתם עליהם ותרצו לשלב במטבח שלכם (כמו למשל מנגנון של טריקה שקטה במגירות). בנוסף, ביקור בחנות מטבחים תוכל תמיד לשמש עבורכם אינדיקציה ומדד להשוואה מול הנגרים שתרצו לעבוד איתם.
בכל אופן, קחו בחשבון שמי שלא ראה את המטבח שלכם או בחן את הצרכים שלכם יתקשה להתאים לכם פתרונות אידיאלים. חברת המטבחים או הנגר יכולים להציע חומרים ופתרונות אחסון טובים, אך תכנון המטבח דורש מחשבה ובחינה מעמיקה יותר.
אם בכל חלל של הבית חשוב להשתמש בתאורה מתאימה, במטבח העניין חשוב פי כמה. למי שעובד במטבח, חוסר בתאורה מתאימה יכול להוות בעיה רצינית. העבודה במטבח דורשת התעסקות עם חפצים חמים וחדים, ובאופן כללי חוויית הבישול דורשת גם את חוש הראייה שלנו (לא, חוש הטעם לא מספיק ).
תאורה טכנית היא בעצם תאורה עבודה. תאורה שמספקת אור חזק ומאיר על משטחי העבודה הרצויים. מבחינה פרקטית, כדי שמשטח העבודה יהיה מוצף באור חשוב להקפיד שהתאורה הטכנית לא תגיע מהאור המרכזי של המטבח, אלא תהיה ייעודית לכל משטח עבודה בנפרד. כשהתאורה נמצאת במרכז המטבח ואתם עומדים ליד השיש, אתם יוצרים צל על משטח העבודה. לכן, התאורה הטכנית צריכה להיות מעל משטח העבודה ולא מאחוריכם.
כיום, ניתן להתאים לכל משטח עבודה תאורה ייעודית מתאימה שתימצא מעליו. פתרונות התאורה למטבח רבים ומגוונים, וכוללים בין היתר ספוטים, פסי לד שמאירים מתחת לארונות ולקלפות (ארון הנפתח כלפי מעלה), תאורה לקולט אדים ועוד.
תאורת אווירה שייכת לחלק העיצובי. בעיצוב מטבח חשוב כמובן לדאוג שהמטבח יהיה אסתטי וייצר אווירה נעימה. לכן, כדאי להתקין מנורות במרכז המטבח שישטפו באור גם את איזור הישיבה וגם את משטח העבודה, או כמה מנורות בולטות וייחודיות שיאירו איזורים שאתם רוצים להבליט במטבח, כמו דלפק או אי.
שימו לב גם למיקום המטבח ביחס לשאר חלקי הבית כאשר אתם באים להתקין תאורה למטבח. אם המטבח פתוח לסלון, ובסלון מותקנת מנורה יורדת, לא נתקין במטבח מנורה יורדת ש"תתחרה בה" ותגנוב פוקוס. גם אם מותקן חלון גדול במטבח הפונה לנוף, נימנע מהתקנת מנורה נופלת שתתחרה לנו בעין עם הנוף הנשקף. תאורת האווירה צריכה באופן עקרוני להכניס עניין וחמימות למטבח, מעבר לתאורה הטכנית.
עיצוב וילונות למטבח הוא נושא שהמעצבים חלוקים לגביו. בקרב הסכינים הזה עומדים טיעונים חותכים לשני הצדדים. יש מי שחושב שוילון במטבח הוא פריט טקסטיל, שיכול להוסיף המון אווירה, חום וביתיות בעיצוב המטבח, בייחוד בחלון שלא נשקף ממנו נוף יפה. טיעון נוסף בעד וילונות למטבח הוא שבהרבה מקרים נכנסת שמש מסנוורת למטבח בשעות מסוימות של היום ומחייבת פתרון הצללה מתאים. שמש שנכנסת למטבח עלולה גם לחמם אוכל שנמצא על השיש ולקלקל אותו, ולכן, במקרה הצורך, כדאי לבחון אפשרות של עיצוב וילון במטבח.
מהצד השני, וילונות למטבח עלולים לצבור שומן, ריחות וכתמים. בנוסף, וילונות שמותקנים ליד הכיריים במטבח הם סכנה רצינית לשריפה.
בחרו בוילונות למטבח שלא יצברו כתמים; וילונות בד צוברים יותר שומן וריחות, ולכן לא מומלצים למטבח.
בעיצוב וילונות למטבח, העדיפו וילונות משרדיים ממתכת, בדים דוחי כתמים או תריסי גלילה, שגם נותנים הצללה ועיצוב למטבח, וגם ניתנים לפירוק ולניקוי בקלות.
אל תשימו וילונות ליד הכיריים. מעבר לזה שזה מסוכן ועלול להוביל לשריפה, הבישולים בכיריים משפריצים ויוצרים כתמים בוילון, שסופג גם את הריחות.
עדיף להתקין וילונות במטבח על חלון גדול, חלון שקוע או נישה.
כמובן שצבע למטבח הוא עניין של טעם אישי. למרות זאת, רוב המעצבים ממליצים לשלב את עיקר הצבע במטבח באביזרים הרבים שנמצאים במטבח, ופחות בארונות ובפריטי הנגרות. הסיבה היא שאנו בונים את המטבח שלנו לשנים רבות, ולא מתכוונים להחליף אותו כל תקופה. שימוש בצבעים בנגרות המטבח יקשה עלינו להחליף סגנון, או לחדש את המטבח, אחרי שהצבע יפסיק להיות טרנדי. הקפדה על חלל נקי בגווני לבן ישאיר את המשחק עם הצבעים במטבח לאקססוריז, שניתנים להחלפה.
אם בחרתם שכן להשתמש בצבע לארונות המטבח, חשוב להקפיד על שימוש בצבעים על-זמניים וקלאסיים. למשל: אפור, מוקה, וגוונים בהירים של כחול, שיהיו תמיד נכונים וישמרו על אורך חיים גבוה יותר למטבח שלכם. ובכל מקרה – אל תשתמשו בצבע אחד חזק בלבד, ותעצבו מטבח אחיד. שלבו צבעים במטבח ליצירת מראה מגוון.
צבעים סולידיים שמשתלבים עם הקיר יהיו נכונים במיוחד למטבחים קטנים, מטבחים שאינם מוארים, או מטבחים עם הרבה שטח פנים, כיוון שהם מטשטשים את הארונות הגדולים והכבדים, ומעניקים תחושת מרחב וקלילות בחלל. במקום זאת, חשוב להחיל את הצבע במטבח דווקא באלמנטים יפים וקטנים כדי להדגיש אותם.
אי למטבח הוא פתרון מצוין בעיצוב מטבחים. מעבר לזה שהוא מעניק יחידת עבודה נוספת במטבח ומקום אחסון, ניתן לשלב בו גם מקומות ישיבה כך שהוא הופך לאזור מזמין ונעים לכל המשפחה, שמאפשר שיחה ואינטראקציה בין מי שמבשל לבין אוכלי החינם .
עם זאת, אי למטבח לא מתאים לחללים קטנים מדי. כדי להתקין אי למטבח, חשוב לוודא שיש מעבר של לפחות 90 ס"מ, מכל צדדי האי. אם אין לכם מספיק מקום – וותרו על האי, הוא רק יקשה על המעבר במטבח. בנוסף, חשוב לשמור על פרופורציות ויחס נכון בין גודל האי לגודל המטבח. אי קטן במטבח גדול ייראה מוזר בעין.
מוצרי חשמל וכיורים מגיעים בדרך כלל במידות סטנדרטיות. למרות זאת, חשוב מאוד לדעת כמה שיותר מוקדם באילו מוצרי חשמל וכיורים אתם עומדים להשתמש בעיצוב המטבח. הסיבה היא שפעמים רבות נדרשים כיורים גדולים יותר, או רצון למוצרי חשמל ועיצובים מיוחדים, שיכולים לשנות לגמרי את תוכנית עיצוב המטבח. למשל: בחירה בכיור גדול יותר, או כיור כפול, תשנה מיידית את התכנון של הארונות מתחת לכיור.
הקפידו על חלוקה פנימית נכונה וחכמה, כדי לנצל בצורה מלאה את חלל האחסון הקיים.
הקפידו לשלב כמה שיותר את מוצרי החשמל בתוך חלל האחסון הקיים: תנור אינטגרלי, מיקרוגל בתוך ארון ועוד רעיונות כאלו יטשטשו את מוצרי החשמל הכבדים וימנעו תחושה של עומס בחלל.
חשבו מחוץ לקופסה: דלפק שנפתח לשטח עבודה אך ניתן להסתיר אותו כשאין צורך, מגירות גבוהות עבור תבלינים, חלוקות עבור מגירות ועוד.
משחקי תאורה – על מנת ליצור תחושה של מטבח גדול יותר, ניתן להשתמש במשחקי אור. תאורה שמאירה את אחד הקירות, חלונות מרובים ופתחים ייתנו תחושה שהקירות רחוקים ו"פתוחים" יותר.
הגישה האולטימטיבית בעיצוב מטבחים היא של משטחי עבודה מרובים ללא ארונות עליונים, כדי לאפשר נגישות גדולה יותר לעבודה במטבח. עם זאת, בעיצוב מטבחים קטנים אין בדרך כלל מספיק מקום, וחייבים להשתמש גם בפתרונות אחסון עליונים. במקרים כאלו כדאי לבחון את האפשרות של קלפות למטבח – הן תופסות לרוב פחות מקום ויותר עדינות למראה. יש הטוענים שהקלפות במטבח יותר נגישות מארונות רגילים, כיוון שניתן להשאיר אותן פתוחות בעת העבודה מבלי לחשוש לאבד את הראש בסגנון דעאש .
השתמשו בצבעים בהירים עבור עיצוב מטבח קטן – גווני לבן ושמנת, או צבעים שמתמזגים עם קיר המטבח, מפחיתים את תחושת העומס בחלל.
:: תמחור לפי שעת עבודה – בעבודות קטנות, או אם הזמנתם את המעצב רק עבור שירות מסוים, ייתכן תמחור של העיצוב לפי שעת עבודה. טווח המחירים עבור שעת עבודה הוא בין 200 – 400 ₪.
:: תמחור של עסקה כוללת – בעבודת עיצוב מלאה, רוב המעצבים יציעו לכם מחיר של חבילה, הכולל את כל השירותים המוצעים בה (תכניות עבודה, ליווי לקניות או מה שתבחרו). מחירי העיצוב נעים על קשת רחבה במיוחד ויכולים לנוע בין 4000 ועד ל -12,000 ₪.
:: תמחור באחוזים, מתוך עלות המטבח – ישנם מעצבים הקובעים את מחיר השירות באחוז מתוך מחיר המטבח. לרוב ינוע הטווח הזה בין 5 – 15 אחוזים.
אז אחרי שראינו כמה חשוב ללמוד את תחום עיצוב המטבחים כדי לתכנן את המטבח בצורה נכונה, נוחה ומעוצבת, אפשר לקרוא לבעל מקצוע שיעזור לנו בעיצוב המטבח. כאן במידרג, אספנו עבורכם המלצות של לקוחות אמיתיים על מעצבים מומלצים. לאחר כל עבודה של מעצב, אתר מידרג מתקשר ללקוח ומקבל ממנו חוות דעת על עיצוב המטבח שבוצע אצלו, כך שרשימת המעצבים המומלצים מתעדכנת כל הזמן.
:: הקפידו על חלוקה פנימית חכמה במקומות האחסון שיש לכם במטבח. גם את מוצרי החשמל נסו כמה שיותר לשלב בצורה אינטגרלית בתוך פתרונות האחסון הקיימים, כדי למנוע תחושת עומס בחלל.
:: חשבו מחוץ לקופסה – דלפק שנפתח למשטח עבודה אך ניתן לסגור אותו כשאין כבר צורך, מגירות גבוהות עבור תבלינים, מתקני תלייה עבור נייר סופג ונייר אלומיניום, ועוד.
:: משחקי תאורה – בחרו בתאורה שמאירה את אחד הקירות ויוצרת מראה רחוק ופתוח יותר, ובחלונות ופתחים רבים ככל שמתאפשר.
:: עיצוב צבע למטבחים קטנים – השתמשו בצבעים בהירים (גווני לבן ושמנת), או בצבעים שמתמזגים עם קיר המטבח. אלו יפחיתו את תחושת העומס בחלל.
כדי לקבל מושג על שיש למטבח, הכנו עבורכם טיפ שלם ומקיף. לחצו כאן, על מנת ללמוד איך בוחרים שיש למטבח.
איך בוחרים צבע למטבח?
העדיפו להשתמש בצבעים נקיים, בהירים וקלאסיים, ולשלב את משחקי הצבע במטבח באביזרים הרבים. ובכל מקרה – אל תשתמשו בצבע אחד חזק לעיצוב כל המטבח.
איך בוחרים תאורה למטבח?
הקפידו לשלב תאורה טכנית יחד עם תאורת אווירה. את התאורה הטכנית יש לשלב באופן פרקטי על כל משטח עבודה, כדי לאפשר עבודה נוחה במטבח. את תאורת האווירה ניתן לשלב על אי, דלפק מיוחד או אזורים ואלמנטים אחרים שתרצו להדגיש במטבח.
איך אוכל למצוא מעצבי מטבחים באיזור שלי?
כאן באתר מידרג ריכזנו רשימה של מעצבי מטבחים מומלצים , שקיבלו את חוות הדעת והציונים הכי טובים מלקוחות קודמים. לאחר כל עיצוב, צוות האתר מתקשר ללקוח ומקבל ממנו דירוג על העבודה של בעל המקצוע. כך שהציון שלו כל הזמן מתעדכן ברשימה. לחצו כאן, על מנת לעבור לרשימת מעצבי המטבחים המומלצים באזורכם.